b'\n_START_ARTICLE_\nJournalistiske sjangre\n_START_SECTION_\nNyhetsartikkelen\n_START_PARAGRAPH_\nEn nyhetsartikkel er en informativ sjanger og er en av de vanligste sjangrene. Den er bygget opp etter den omvendte trekanten, alts\xc3\xa5 at det viktigste i nyhetssaken kommer f\xc3\xb8rst. En slik artikkel best\xc3\xa5r normalt av tittel, ingress, br\xc3\xb8dtekst og som oftest bilder og bildetekster.\n_START_SECTION_\nReportasjen\n_START_PARAGRAPH_\nI en reportasje handler det om at journalisten er opps\xc3\xb8kende, alts\xc3\xa5 at journalisten selv er p\xc3\xa5 stedet, gjort intervjuer og tatt bilder. I denne sjangeren er det vanlig \xc3\xa5 blande inn andre sjangre slik som for eksempel intervju. Ofte har reportasjen flere vinklinger og kan best\xc3\xa5 av flere forskjellige saker om et aktuelt tema. Her er det tillatt at journalisten kan sette sitt eget preg p\xc3\xa5 teksten. Reportasjen er bygget opp etter skrivemodellen fisken.\n_START_SECTION_\nNyhetsreportasjen\n_START_PARAGRAPH_\nNyhetsreportasjen er en utdypende reportasje som er knyttet til en aktuell begivenhet. Denne sjangeren best\xc3\xa5r ofte av flere forskjellige sjangre som for eksempel notisen, referatet, nyhetsartikkelen og intervjuet. Slik som reportasjen er nyhetsreportasjen bygget opp etter fisken.\n_START_SECTION_\nFeaturereportasjen\n_START_PARAGRAPH_\nI featurereportasjen skal journalisten beskrive milj\xc3\xb8 og mennesker knyttet til en begivenhet eller et tema. Denne typen reportasje er kjent for \xc3\xa5 v\xc3\xa6re en av de mest litter\xc3\xa6re sjangrene innen journalistikk, og her har journalisten mulighet til \xc3\xa5 sette sitt personlige preg p\xc3\xa5 teksten. Det er lov \xc3\xa5 bruke subjektive beskrivelser, personlige opplevelser og personskildringer, men selv om journalisten kan synliggj\xc3\xb8re sin tilstedev\xc3\xa6relse gjennom lukt, syn og h\xc3\xb8rsel, m\xc3\xa5 alt v\xc3\xa6re faktabasert.\n_START_SECTION_\nIntervju\n_START_PARAGRAPH_\nSjangeren intervju handler om \xc3\xa5 intervjue noen b\xc3\xa5de som en egen sjanger og innenfor andre sjangre, slik som for eksempel i reportasjen.\n_START_SECTION_\nPortrettintervju\n_START_PARAGRAPH_\nPortrettintervjuet  handler om \xc3\xa5 presentere  et menneske p\xc3\xa5 en spennende og interessant m\xc3\xa5te.  Poenget er \xc3\xa5 f\xc3\xa5 frem personen gjennom teksten og \xc3\xa5 finne en spennende innfallsvinkel.  I portrettintervjuet er det vanlig \xc3\xa5 bruke ulike skj\xc3\xb8nnlitter\xc3\xa6re virkemidler og direkte sitater.\n_START_SECTION_\nNotisen\n_START_PARAGRAPH_\nEn notis er en kort og usignert nyhetsartikkel p\xc3\xa5 rundt 10 til 20 linjer. Hovedpoenget med notisen er \xc3\xa5  f\xc3\xa5 fortalt noe p\xc3\xa5 en kort og effektiv m\xc3\xa5te. P\xc3\xa5 grunn av det lettfattelige informasjonen, er notisen noe av det mest leste blant avissjangrene.\n_START_SECTION_\nDebattinnlegget/leserbrevet\n_START_PARAGRAPH_\nLesernes mulighet  til \xc3\xa5 ytre sine meninger om ulike sp\xc3\xb8rsm\xc3\xa5l. Dette er en fri sjanger som ofte b\xc3\xa6rer et muntlig preg. Gjennom debattinnlegget st\xc3\xa5r leserne fritt til \xc3\xa5 skrive om det de vil, men de m\xc3\xa5 likevel holde seg innenfor loven og etiske rammer.\n_START_SECTION_\nEnk\xc3\xa9t\n_START_PARAGRAPH_\nEn enk\xc3\xa9t er en serie av kortintervjuer, type Fem p\xc3\xa5 gata. Her er det vanligvis ett sp\xc3\xb8rsm\xc3\xa5l som stilles flere personer.\n_START_SECTION_\nKommentaren\n_START_PARAGRAPH_\nKommentaren er en subjektiv og personlig tolkning av en aktuell sak. Det er fortsatt viktig at journalisten holder seg til fakta.\n_START_SECTION_\nLederen\n_START_PARAGRAPH_\nLederen er en usignert kommentar som forteller hva avisen mener om en sak av allmenn interesse. Ofte er lederen skrevet av sjefredakt\xc3\xb8ren, men den kan ogs\xc3\xa5 v\xc3\xa6re skrevet av noen andre i redaksjonen.\n_START_SECTION_\nAnmeldelse\n_START_PARAGRAPH_\nEn anmeldelse er en subjektiv og gjerne kritisk vurdering eller anbefaling av for eksempel en bok, en film eller lignende. Selv om det er en subjektiv tekst m\xc3\xa5 den allikevel v\xc3\xa6re begrunnet.'